Dôvodová správa

Všeobecná časť

Podnetom na vypracovanie návrhu zákona je rozhodnutie Rady č. 2013/129/EÚ zo 7. marca 2013 o podrobení 4-metylamfetamínu kontrolným opatreniam.

Na základe rozhodnutia Komisie OSN pre omamné látky č. 56/1 prijatého na jej 56. zasadnutí dňa 13. marca 2013 sa presúva psychotropná látka GHB, chemicky kyselina 4-hydroxybutánová z III. skupiny do II. skupiny.

Podľa stanoviska Medzinárodného úradu OSN pre kontrolu omamných látok zo dňa 12. júla 2013 slovo „izomér“, ktoré sa používa v Dohovore OSN o psychotropných látkach z roku 1971 je potrebné aplikovať ako „stereoizomér“, preto sa navrhuje táto zmena aj v návrhu zákona.

Hlavným cieľom návrhu zákona je doplniť prílohu č. 1 o osem psychotropných látok I. skupiny, v prílohe č. 1 preradiť psychotropnú látku GHB, chemicky kyselina 4-hydroxybutánová z III. skupiny do II. skupiny, semená konopy siatej vyňať z prílohy č. 1 z I. skupiny omamných látok a pojem „izomér“ nahradiť pojmom „stereoizomér“.

Zároveň sa navrhuje preradenie omamnej látky etorfín z I. skupiny do II. skupiny, pretože sa táto látka nachádza vo veterinárnom lieku určenom na znehybnenie veľkého a ťažkého zvieraťa napr. slona. Liečivo etorfín je syntetické narkotikum s analgetickými vlastnosťami. Ministerstvo pôdohospodárstva a rozvoja vidieka Slovenskej republiky navrhlo vyňatie semien konopy siatej z prílohy č. 1 z I. skupiny omamných látok, aby sa dosiahol súlad so zoznamom kontrolovaných látok, ktorý je súčasťou Jednotného dohovoru OSN o omamných látkach z roku 1961.

Návrh zákona nemá žiadny vplyv na rozpočet verejnej správy, na podnikateľské prostredie, na hospodárenie obyvateľstva, na sociálnu exklúziu, rovnosť príležitostí a rodovú rovnosť a na zamestnanosť, životné prostredie a na informatizáciu spoločnosti.

Návrh zákona je v súlade s Ústavou Slovenskej republiky,  platným právnym poriadkom Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.